Aalborg Kommune vil sikre, at den stigende coronasmitte ikke forhindrer borgere i at afgive deres stemme til Byråds- og Regionsrådsvalget.

Lange køer, stemmesedler, stemmebokse og summen af liv plejer at kendetegne et valgsted. Men sådan bliver det ikke helt til det kommende Byråds- og Regionsrådsvalg. Regeringen meddelte på et pressemøde tirsdag, at de ønsker at indføre coronapas på en række udvalgte steder, hvor mennesker samles. Det sker som følge af den stigende coronasmitte, der har fået Epidemikommissionen til at anbefale at genindføre coronapasset og samtidig ophøje covid-19 til en samfundskritisk sygdom. Synet af lange køer og summen af liv vil nok ikke præge valgstederne i Aalborg på tirsdag, når borgerne skal stemme. Kommunen har nemlig igangsat flere intitiativer, der skal sikre afspritning og afstand, og dermed forhindre coronavirus i at ødelægge valgdeltagelsen. - Det skal være trygt at sætte sit kryds, siger Søren Thorst, der er valgansvarlig i Aalborg Kommune. Nye tiltag Omkring 220.000 borgere skal til stemmeurnerne i Aalborg Kommune på tirsdag. Selvom der plejer at være traditioner og regler forbundet med valgdagen, så har den stigende coronasmitte ændret på det. - Nu må man stemme med både maske og visir, og man må sågar stemme udenfor, hvis man vil det, fortæller Søren Thorst. Udover ekstra håndsprit har borgerne mulighed for at tage sin egen kuglepind med ind i stemmeboksen. Men faktisk kan man nu også stemme - helt uden at gå ind bag gardinerne. - Man kan komme i sin bil, holde udenfor og så ringe ind til os. Så vil vi komme ud med en stemmeseddel, og så kan man bare stemme der, siger den valgansvarlige. Flere brevstemmer Noget tyder på, at corona allerede har sat sit præg på det kommende valg. Aalborg Kommune har indtil videre modtaget 1.500 flere brevstemmer, end de fik ved det sidste kommunal- og regionsrådsvalg i 2017. - Det kan godt være, at corona er skyld i, at der kommer en lavere valgprocent. Men indtil videre tyder tallene på, at flere brevstemmer i stedet. Kirsten Lunøe fra Aalborg er én af de 1.500, der allerede har sat sit kryds ved at brevstemme. Hun mener, at det er mere sikkert. Det samme gør sig gældende for Bjørn Jespersen. - Jeg har allerede gjort mig overvejelser omkring coronavirus og valget, og har brevstemt på forhånd, siger han. Forud for valg til Byråds- og Regionsrådsvalg den 16. november 2021 er der mulighed for at brevstemme til og med fredag den 12. november 2021.